| Lobo ibérico |
| --- |
| Lobo ibérico. |
| Estado de conservación |
| VulnerableVulnerable |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Mammalia |
| Orde: | Carnivora |
| Familia: | Canidae |
| Xénero: | *Canis* |
| Especie: | *Canis lupus* |
| Subespecie: | ***Canis lupus signatus*** |

 |
| Nome trinomial |
| Canis lupus signatusÁngel Cabrera, 1907 |
| Distribución Canis lupus signatusDistribución *Canis lupus signatus*Distribución *Canis lupus signatus* |

O **lobo ibérico** (***Canis lupus signatus***) é unha subespecie de lobo (*Canis lupus*) autóctona da Península Ibérica. Segundo o censo de 2003, estimouse que o número total de lobos ibéricos rolda os 2 000 exemplares.

Aspecto
-------

O seu tamaño é medio, algo máis pequeno que outros lobos europeos. De longo miden dende 130 ata 180 cm os machos, e dende 130 ata 160 cm as femias. A *altura de cruz* pode chegar aos 70 cm. Os machos adultos pesan xeralmente entre 30 e 40 kg, e as femias pesan de 20 a 35 kg. Presentan testa grande e maciza, orellas triangulares relativamente pequenas e ollos oblicuos de cor amarelenta. O fociño presenta unhas manchas brancas nos belfos denominadas *bigoteiras*. A súa pelaxe é heteroxénea, de tal xeito que se describen unhas franxas lonxitudinais escuras ou negras cubrindo a parte anterior das súas dúas patas dianteiras, unha mancha escura ao longo da cola, e outra mancha escura ao redor da cruz á que se lle coñece como *cadeira de montar*.

O conxunto destas marcas ou manchas escuras, son as que lle deron o nome *"signatus"* a esta subespecie de lobo, posto que *"signatus"* (en latín) significa *"signado"* ou *"marcado"*.

Os lobatos ao nacer presentan tons escuros uniformes.

En movemento chama a atención o poderío dos cuartos dianteiros en relación á grupa, levemente caída.

Proceso histórico e poboación actual
------------------------------------

Distribución do lobo ibérico na península
O lobo ibérico estivo presente en toda a Península Ibérica durante séculos, tanto é así que chegou a habitar case todo o territorio peninsular ata os anos 1900, no entanto, estivo a piques de extinguirse nos anos 70 do século XX, debido a que en España e durante o goberno da ditadura franquista houbo unha campaña de exterminio contra este animal, unha campaña que comprendería os anos 1950 e 1960 e que erradicou a esta subespecie de todo o país agás na parte noroeste e algunhas áreas illadas de Serra Morena. Ademais, en Portugal, unha política semellante cun semellante resultado borrou dos seus campos ao lobo de todo o territorio que abrangue dende o Río Douro cara ao sur, sobrevivindo tan só algúns grupos reducidos nalgunhas áreas concretas. Se apenas puido ser salvado, sería grazas ao labor de varios naturalistas e divulgadores coma o español Félix Rodríguez de la Fuente.

É un animal protexido, con prohibición en 2021 da súa caza en toda España, e dende os anos noventa atópase en franca expansión ao que se engade o aumento de densidade nas zonas tradicionais. Tense noticia de que as poboacións asentadas en Castela e León están avanzando cara a Estremadura, Madrid, Aragón e Guadalaxara.. As poboacións de Andalucía tiveron menos sorte e semella que os derradeiros lobos de Serra Morena desapareceron recentemente. O lobo é abondoso no noroeste da Península, sobre todo en Galicia onde conta con 90 mandas reprodutoras e unha poboación duns 700 exemplares , o que fai de Galicia a comunidade onde se atopa a maior densidade desta especie.

Segundo algúns autores, cara 1988 estimouse que a poboación do lobo en España era de entre 1500 e 2000 exemplares. No ano 2002, calculáronse polo menos uns 2000, e en Portugal de 300 a 400 exemplares de lobo ibérico.

O lobo ibérico está catalogado como especie **vulnerable** no *Libro vermello dos vertebrados de España*, e como especie **case ameazada** no *Atlas do mamíferos terrestres de España*.

Como detectar a súa presenza
----------------------------

É complicado para os non expertos, pois tanto as súas pegadas como os seus excrementos, e ata os danos ao gando, poden confundirse cos de cans de grande tamaño. A súa observación en liberdade resulta complicada. Porén, pódense oír (e provocar, imitándoos ou mediante gravacións) os seus ouveos.

Dieta
-----

O lobo ibérico é un dos poucos grandes carnívoros que existen na Península Ibérica, e como depredador, aliméntase basicamente das presas que caza, grandes herbívoros e outros mamíferos de porte menor.

O doutor Félix Rodríguez de la Fuente, realizou diferentes estudos para concretar a dieta do lobo ibérico, e segundo os resultados extraídos, esta podería estar composta por: grandes mamíferos (como corzos, muflóns, cervos...) nun 35%, ovellas nun 24%, coellos nun 14%, ratos de campo nun 9%, prea nun 7%, réptiles e aves nun 5%, insectos e vexetais nun 4%, e outros carnívoros (coma raposos ou cans) nun 2%.

Galería
-------

* 
* 
* 
*

Notas
-----

1. ↑  "Prohibida a caza do lobo en España, malia a oposición da Xunta". *GCiencia*. 5 de febreiro de 2021.
2. ↑  "El lobo vuelve al punto de mira", artigo de Rafael Méndez en *El País*, 4 de novembro de 2007(consultado o 22 de marzo de 2010).
3. ↑  "Infolobo Galicia". *Consellería de Medio Rural, Territorio e Vivenda*.
4. ↑  "O lobo: especie de protección especial". *Galicia Ambiental*. 4 de febreiro de 2021. Arquivado dende o orixinal o 13 de febreiro de 2021. Consultado o 05 de febreiro de 2021.
5. ↑  "Os ecoloxistas esixen axudas para fomentar a pervivencia do lobo", artigo en *La Voz de Galicia*, 13 de agosto de 2008 (consultado o 22 de marzo de 2010).
6. ↑  Juan Carlos Blanco, Mario Sáenz de Buruaga e Luis Llaneza. "Canis Lupus" (PDF). *www.mma.es*. Arquivado dende o orixinal (PDF) o 29 de xuño de 2010. Consultado o 11 de xullo de 2009.
7. ↑  Ministerio de Medio Ambiente (España). "Estado de conservación del lobo ibérico" (PDF). Arquivado dende o orixinal (PDF) o 04 de marzo de 2016. Consultado o 11 de xullo de 2009.
8. ↑  Delibes de Castro, Miguel; Juan Carlos Velasco Marcos, Miguel Lizana Avia, Jacinto Román Sancho, Jesús Fernández Gutiérrez, Carlos Sánchez Alonso (2005). *Guía de los peces, anfibios, reptiles y mamíferos de Castilla y León*. Náyade editorial. ISBN 84-933730-1-X.
9. ↑  www.signatus.org

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Lobo ibérico*** |

### Ligazóns externas

* Lobo Ibérico: Especie a Proteger
* Lobos en Iberia por José Luis Vicente González
* El lobo en España Lobos en España

|  |  |
| --- | --- |
| Control de autoridades | 
* Wd: Q1068694
* BNE: XX591614
* MAG: 2775973993

 |

|  |  |
| --- | --- |
| Identificadores taxonómicos | 
* iNaturalist: 337848
* NCBI: 425934

 |

|  |  |
| --- | --- |
| Identificadores | 
* UMLS: C5710928

 |